Pta-Noord inwoners gewaarsku oor man wat glo kinders wil grypArgieffoto ŉ Inwoner van Pretoria-Noord het Maandag ŉ saak by die polisie oopgemaak nadat die man glo probeer het om haar 16-jarige dogter te ontvoer. Juanita van der Walt het aan Maroela Media gesê haar dogter, ŉ gr. 10-leerling aan die Hoërskool Pretoria-Noord, stap tydens die skoolvakansie daagliks die kort ent van die gesin se huis na die Boston City-kampus in Burgerstraat waar sy haar internasionale matriek voltooi. “Sy het Maandag omstreeks 12:00 in Burgerstraat gestap toe ŉ ligblou Golf so 20 meter voor haar in die straat stilgehou het,” het Van der Walt gesê. “’n Blanke man met kort, swart hare het uitgeklim, die kattebak oopgemaak en lyfsproei aangespuit. My dogter het gesê hy het nie baie skoon gelyk nie en sy was effens agterdogtig.” Die man het die meisie nader geroep en gevra of sy vir hom rigtingaanwysings kon gee. Sy het gesê dat sy ongelukkig reeds laat is en vinnig probeer wegloop. Hy het haar aan haar arm gegryp en probeer om haar in die kattebak in te dwing. “Sy was langer as hy en het teruggeveg. Sy het sy kop hard teen die deur van die kattebak geslaan en weggehardloop,” het Van der Walt gesê. “Ongeveer ŉ blok verder het sy dit eers gewaag om om te kyk en net gesien hoe die motor wegjaag.” Volgens die meisie het die man na verf geruik en was daar ook ŉ blik verf en ŉ kleresak agter in die bagasiebak. Die man het Afrikaans gepraat. “Daar was al twee keer vantevore afkondigings by Hoërskool Pretoria-Noord gemaak om leerders teen hierdie man te waarsku, maar ons het dit nooit ernstig opgeneem nie. Ons het gedink dit is dalk net weer kinders wat stories vertel. Toe gebeur dit met my dogter,” het Van der Walt gesê. “Ek is dadelik na die polisie toe om ŉ saak te maak, want hierdie man moet vasgetrek word voordat een van ons kinders iets oorkom.” Volgens Van der Walt was beamptes by die polisiestasie uiters onbehulpsaam en het hulle aanvanklik gesê dat sy nie ŉ saak kan oopmaak as sy nie die registrasienommer van die voertuig het nie. Dit was eers glo nadat sy die stasiebevelvoerder gaan sien het, dat die beamptes ingestem het om ŉ saak oop te maak. “Dit is onaanvaarbaar dat die polisie wat ons kinders moet beskerm, so nonchalant is oor so-iets. Ek sal nie die saak hier laat nie. Ek bly al sedert 2001 in Pretoria-Noord. Hierdie is ons plek. Waarom moet ons vlug en ons wortels uittrek omdat misdadigers besig is om oor te neem? Ek is woedend vir die man in die Golf, maar ek is meer woedend vir ons stelsel wat nie ons gemeenskappe ondersteun nie.” Ondanks verskeie pogings kon Maroela Media nie kommentaar van die polisie kry nie.